**NOTA INFORMATIVĂ**

**la proiectul hotărîrii Guvernului „Cu privire la modificarea**

**Hotărîrii Guvernului Republicii Moldova nr. 1182 din 22 decembrie 2010”**

***Condiţiile ce au impus elaborarea proiectului:***

Proiectul hotărîrii Guvernului „Cu privire la modificarea Hotărîrii Guvernului Republicii Moldova nr. 1182 din 22 decembrie 2010”este elaborat în scopul realizării prevederilor Legii nr. 338-XIII din 15 decembrie 1994 privind drepturile copilului, Legii ocrotirii sănătăţii nr.411-XIII din 28 martie 1995, precum şi în scopul realizării Obiectivului de Dezvoltare a Mileniului 4 „Reducerea mortalităţii copiilor” şi Obiectivului de Dezvoltare a Mileniului 5 „Îmbunătăţirea sănătăţii materne”.

Pe parcursul ultimilor 5 ani de implementare a Regulamentului privind mecanismul de colaborare intersectorială în domeniul medico-social în vederea prevenirii şi reducerii ratei mortalităţii infantile şi a copiilor cu vîrsta de pînă la 5 ani la domiciliu, aprobat prin Hotărîrea Guvernului Republicii Moldova nr. 1182 din 22 decembrie 2010, în Republica Moldova s-a redus atît nivelul mortalităţii infantile cît şi a mortalităţii copiilor sub 5 ani.

Astfel, în Republica Moldova în perioada anilor 2011-2015, nivelul mortalităţii infantile a scăzut de la 11,7‰ pînă la 9,7‰, iar cel al mortalităţii copiilor cu vîrsta pînă la 5 ani de la 13,6‰ în 2011 pînă la 11,7‰ în anul 2015. Implementarea mecanismului respectiv a permis de a reduce şi nivelul mortalităţii infantile la domiciliu, de la 19,5% în anul 2011 la 13,6%.

Scăderea mortalităţii infantile şi a mortalităţii copiilor cu vîrsta sub 5 ani, se datorează eforturilor comune, depuse de sistemul de sănătate prin implementarea noilor tehnologii la nivelul asistenţei medicale primare şi în maternităţi, promovarea alimentaţiei naturale a sugarilor, imunizarea profilactică, implementarea Programelor în Perinatologie şi Conduita Integrată a Maladiilor la Copii, instituirea Serviciului republican de diagnostic şi supraveghere a copiilor şi a Serviciului regionalizat de urgenţă şi terapie intensivă pentru copii, dar şi a colaborării intersectoriale între lucrătorii medicali şi asistenţii sociali, în identificarea, evaluarea, referirea, soluţionarea şi monitorizarea cazurilor familiilor cu copii cu vîrsta de pînă la 5 ani în situaţie de risc.

***Principalele prevederi şi elementele noi ale proiectului:***

Proiectul actualei hotărîri de Guvern prevede includerea unei noi categorii de beneficiari şi anume femeile de vîrstă reproductivă în situaţie de risc, deoarece în republică o problemă majoră rămîne – nivelul înalt al mortalităţii materne, care în ultimii 5 ani a variat între 15,3 la 100 mii născuţi vii în anul 2011 pînă la 31,1 la 100 mii născuţi vii în anul 2015, ţinta Obiectivului de Dezvoltare a Mileniului 5 „Îmbunătăţirea sănătăţii materne” către anul 2015 fiind de 13,3 la 100 mii născuţi vii, şi care nu a putut fi atinsă.

Analiza denotă, că mortalitatea maternă în republică, în paralel cu cauzele medicale, este condiţionată şi de multiple probleme de ordin socio-economic, cu care se confruntă femeile gravide şi familiile acestora.

Efectuînd o analiză a statului social a pacientelor decedate în perioada sarcinii pe parcursul ultimilor 5 ani s-a constatat, că ponderea femeilor gravide din păturile vulnerabile a variat între 43 şi 50%, acestea fiind femeile, care:

* nu au stat la evidenţă medicală, au ascuns sarcină şi nu s-au adresat după ajutor medical;
* au dus un mod migrator de viaţă;
* au sosit în ţară de la munca în străinătate în ajunul naşterii;
* nu erau încadrate în muncă/un loc nestabil de muncă, nu aveau un loc stabil de trai, foloseau practici vicioase (abuz de alcool) etc.

Un risc major pentru sănătatea şi viaţa femeii, rămîn a fi naşterile în afara maternităţii, care se pot solda cu decese materne la domiciliu.

Astfel în perioada anilor 2010 –2015, fiecare al 5 – lea caz de deces matern a fost înregistrat la domiciliu (12 cazuri de decese la domiciliu din 60 cazuri înregistrate în perioada respectivă) şi cauzat în 80% de o complexitate de factori medico-sociali, aşa ca ascunderea sarcinii (sarcină nedorită), neapelarea după ajutor medical, nivelul redus a educaţiei sexuale şi culturii generale a populaţiei ş.a.

În acest context se impun un şir de măsuri cu mobilizarea şi implicarea tuturor structurilor din teritoriu, inclusiv a serviciilor de asistenţă socială, în vederea eficientizării procesului de identificare şi soluţionare a problemelor cu care se confruntă femeile de vîrstă reproductivă, inclusiv însărcinate, din familii în situaţie de risc la nivel de comunitate.

Prin includerea acestei categorii de beneficiari se urmăreşte scopul instituirii şi dezvoltării unui parteneriat durabil şi eficient în domeniul medico-social, în vederea prevenirii şi reducerii ratei mortalităţii materne la domiciliu, printre femeile de vîrstă reproductivă în situaţie de risc.

***Argumentarea şi compatibilitatea proiectului de act normativ cu reglementările legislaţiei comunitare:***

Proiectul de hotărîre nu necesită a fi argumentat din perspectiva compatibilităţii cu reglementările legislaţiei comunitare, pentru că asemenea reglementări nu există în spaţiul comunitar.

***Fundamentarea economico-financiară:***

Implementarea proiectului hotărîrii Guvernului cu privire la modificarea Hotărîrii Guvernului Republicii Moldova nr. 1182 din 22 decembrie 2010 nu necesită cheltuieli suplimentare din bugetul de stat.

***Actul de analiză a impactului de reglementare:***

Proiectul de hotărîre de Guvern nu necesită analiza impactului de reglementare asupra activităţii de întreprinzător, deoarece nu are impact asupra activităţii de întreprinzător.

***Elaboratorii proiectului:***

Proiectul de hotărîre a Guvernului a fost elaborat în mod participativ de către grupul de lucru instituit de Ministerul Sănătăţii în parteneriat cu Ministerul Muncii, Protecţiei Sociale şi Familiei, cu participarea organizaţiilor prestatoare de servicii medico-sociale din sectorul asociativ.

**Ministru Ruxanda GLAVAN**